[pic] | KOMISIA EURÓPSKYCH SPOLOČENSTIEV | Brusel, 30.5.2005 KOM(2005) 209 v konečnom znení 2005/0102 (COD) Návrh ROZHODNUTIA EURÓPSKEHO PARLAMENTU A RADY o činnosti Spoločenstva na podporu projektu Európske hlavné mesto kultúry na roky 2007 až 2019 (predložená Komisiou) ODÔVODNENIE 1. ÚVOD Rada ministrov schválila 13. júna 1985 projekt Európske mesto kultúry. Do roku 2004 boli Európske mestá kultúry vyberané na medzivládnom základe, pričom členské štáty jednomyseľne vybrali mestá, ktoré hostili toto podujatie. Rozhodnutie 1419/1999/ES[1], prijaté na základe článku 151 Zmluvy o založení Európskeho spoločenstva, zmenilo a doplnilo postup výberu miest, ktoré sú od roku 2005 známe ako „Európske hlavné mestá kultúry”. O meste kultúry dnes rozhoduje Rada na základe odporúčania Komisie, v ktorom Komisia zohľadňuje stanovisko výberovej komisie zloženej zo siedmich nezávislých členov. Výber prebieha na základe kritérií stanovených v uvedenom rozhodnutí. Toto rozhodnutie obsahuje zoznam členských štátov EÚ – 15 (príloha I) v poradí, v akom sú oprávnené hostiť podujatie od roku 2005 do 2019[2]. V zozname nie je zahrnutých desať nových členských štátov, ktoré pristúpili k EÚ 1. mája 2004. Preto Komisia predložila v novembri 2003 návrh na zmenu a doplnenie rozhodnutia 1419/1999/ES s cieľom umožniť novým členským štátom navrhnúť mesto kultúry od roku 2009. Európsky parlament a Rada prijali tento návrh 13. apríla 2005. Od roku 2009 budú teda za Európske hlavné mesto kultúry zvolené každý rok dve mestá (jedno z EÚ – 15 a jedno z nových členských štátov). 2. POTREBA REVIDOVAť PLATNÉ ROZHODNUTIE 2.1. Potreba zlepšení, preukázaná skúsenosťou a konzultáciami so zúčastnenými stranami Komisia uverejnila štúdiu[3] (ďalej len „štúdia”), ktorá preukázala, že verejnosť vníma činnosť spojenú s projektom Európske hlavné mesto kultúry veľmi pozitívne. Napriek tomu sa v implementácii procesu vymenovania, stanoveného v rozhodnutí 1419/1999, objavilo niekoľko slabých miest, najmä pokiaľ ide o: - súťaž medzi mestami; - úlohu výberovej komisie; - otázku monitorovania; - európsky rozmer; - otázku načasovania; - účasť tretích krajín. Uvedené slabé stránky boli potvrdené aj v hodnotiacich správach výberových komisií, správe k prvému čítaniu zmeneného a doplneného rozhodnutia, vydanej Výborom pre kultúru, mládež, vzdelávanie, médiá a šport Európskeho parlamentu, ako aj v štúdii o Európskych hlavných mestách kultúry. Cieľom tohto návrhu, ktorého základ tvoria rôzne príspevky, je nahradiť rozhodnutie 1419/1999, zmenené a doplnené 13. apríla 2005. Komisia si v návrhu rovnako kladie za cieľ skvalitniť transparentnosť výberového konania a vymedzenie európskej pridanej hodnoty projektu. 2.2. Osnova návrhu A) Posilnenie prvku súťaže Na základe podrobného preskúmania rôznych modelov súťaže Komisia: - odmietla myšlienku celoeurópskej úplne otvorenej súťaže , v rámci ktorej môže byť vymenované akékoľvek mesto. Tento prístup by každoročne stál Komisiu, výberové komisie a členské štáty značné a neprimerané zdroje. Nezaručila by sa rotácia členských štátov. - vylúčila systém obmedzenej súťaže, podľa ktorého by všetky členské štáty museli predložiť minimálne dva návrhy ; tento systém nezaručuje silnejší európsky rozmer projektu mesta kultúry. Okrem toho nie všetky členské štáty by boli schopné predložiť minimálne dva návrhy. Komisia sa preto rozhodla pre systém, ktorý podnecuje členské štáty k tomu, aby na vnútroštátnej úrovni organizovali súťaž medzi mestami, ktoré majú o vymenovanie záujem. B) Úloha výberovej komisie Komisia navrhuje vytvorenie „zmiešanej” výberovej komisie, pozostávajúcej zo siedmich odborníkov určených európskymi inštitúciami, z ktorých jeden výberovej komisii predsedá a šiestich odborníkov určených príslušnými členskými štátmi po dohode s Komisiou. Rada, Európsky parlament, Komisia a Výbor regiónov postupne menujú siedmich odborníkov na obdobie troch rokov v súlade s kritériami stanovenými v článku 5 ods. 3 tohto návrhu. Celkové zloženie výberovej komisie by malo zabezpečiť rovnováhu medzi miestnymi a vnútroštátnymi záujmami a zaručiť, že „európsky” rozmer zaváži viac ako vnútroštátne rozhodnutie o výbere. Príslušné členské štáty by mali vyzvať mestá na predkladanie žiadostí šesť rokov pred začiatkom podujatia a zorganizovať informačný deň pre možných kandidátov. Výberová komisia by sa mala stretnúť päť rokov pred daným podujatím, aby zúžila výber a schválila zoznam takto vybraných kandidátov. Mala by pripraviť správu o programoch, ktoré kandidáti predložili, a pre kandidátov z užšieho výberu vypracovať odporúčania. Správu by mala predložiť príslušným členským štátom a Komisii. Výberová komisia by sa mala stretnúť deväť mesiacov po prvom výberovom stretnutí s cieľom pripraviť správu o programoch kandidátov z užšieho výberu a na jej základe odporučiť mesto, ktoré by malo byť vymenované za mesto kultúry. Správa by tiež mala obsahovať odporúčania určené vybratému mestu. Správu by mala predložiť príslušným členským štátom a Komisii. Príslušné členské štáty by mali predložiť návrh na jedno mesto štyri roky pred začiatkom podujatia. Európsky parlament môže Komisii poskytnúť stanovisko v rámci obdobia dvoch nasledujúcich mesiacov. Na jeho základe Komisia predloží Odporúčanie Rade. Rada by potom mala vymenovať mesto. C) Monitorovanie „Európska monitorovacia komisia” Komisia navrhuje vytvorenie „Európskej monitorovacej komisie”(EMK) na obdobie medzi vymenovaním mesta kultúry a začiatkom podujatia. Monitorovacia komisia by sa zamerala na európsky rozmer programu a v prípade potreby by kedykoľvek prispela k zabezpečeniu európskej pridanej hodnoty programu. Európsku monitorovaciu komisiu bude tvoriť sedem členov výberovej komisie, vymenovaných postupne európskymi inštitúciami v súlade s vysvetlením bode 2.2B. EMK by mala mestám poskytnúť podporu a usmernenie pri podrobnejšom vypracovaní programu: - Dva roky pred začiatkom podujatia by mala EMK priebežne zmonitorovať projekt a program dvoch miest, štádium prípravy, ako aj európsky rozmer projektu. - Najneskôr šesť mesiacov pred začiatkom podujatia by sa mala EMK opäť stretnúť s orgánmi vymenovaných miest kultúry s cieľom zhodnotiť vykonané prípravné práce a zmapovať úlohy, ktoré je potrebné splniť. EMK by mala potom, najneskôr však mesiac po konečnom stretnutí, vydať záverečnú monitorovaciu správu. Komisia môže udeliť určeným mestám cenu za predpokladu, že ich orgány splnili všetko, k čomu sa zaviazali počas výberovej fázy, a že adekvátne reagovali na odporúčania vydané výberovou a monitorovacou komisiou počas výberovej a monitorovacej fázy. D) Európsky rozmer – kritérium výberu Program činností v rámci projektu mesto kultúry by mal zahŕňať podujatia/činnosti, ktoré zdôrazňujú európsky rozmer a európsku pridanú hodnotu. Zdôrazniť by sa mali tieto aspekty: - európsky rozmer, ktorý by mal uľahčovať viacstrannú spoluprácu medzi kultúrnymi subjektmi na všetkých úrovniach, vyzdvihnúť by sa malo bohatstvo kultúrnej rôznorodosti a spoločné prvky európskych kultúr by mali vyniknúť; - rozmer občanov, ktorý by mal zvýšiť záujem občanov žijúcich v meste a občanov z iných krajín a mal by byť neoddeliteľnou súčasťou dlhodobého kultúrneho vývoja mesta. E) Načasovanie Skúsenosti a štúdia potvrdzujú, že čas určený na celkové plánovanie je potrebné predĺžiť. Výberové konanie by sa malo začať šesť rokov pred podujatím (predvýber/výber/návrh). Rada by mala vymenovať Európske hlavné mestá kultúry štyri roky pred podujatím. F) Účasť tretích krajín. Na základe štúdie Komisia navrhuje vymenovať za mestá kultúry maximálne dve mestá ročne. Tento prístup je v súlade s rozhodnutím z marca 2005, ktorým sa do projektu začleňujú nové členské štáty. Viac ako dve mestá kultúry ročne by poškodili prehľadnosť projektu. Preto sa od navrhnutia mesta kultúry treťou krajinou upustilo. Namiesto toho by sa mal obnoviť úspešný „mesiac kultúry”, do ktorého boli tretie krajiny zapojené do roku 2003. Diskusie o tejto možnosti by sa mali viesť mimo rámca projektu Európske hlavné mesto kultúry. G) Záver Európske hlavné mestá kultúry budú teda určené v dvoch fázach na základe hodnotenia komisie zloženej z odborníkov vymenovaných inštitúciami a odborníkov navrhnutých príslušnými členskými štátmi. Monitorovacia komisia bude podporovať určené mestá v prípravnej fáze až do začiatku podujatia. Po ukončení podujatia bude cenou odmenená kvalita programu (najmä jeho európsky rozmer). Táto schéma udržiava rovnováhu medzi vnútroštátnymi a miestnymi prioritami a požadovanou európskou pridanou hodnotou činnosti. 3. PRÍBUZNÉ OPATRENIA Výberové komisie, Európsky parlament, Výbor regiónov a štúdia požadujú niekoľko príbuzných opatrení s cieľom: - zvýšiť transparentnosť výberového konania; - objasniť ciele a smery projektu mesta kultúry; - objasniť kritériá výberu; - určiť koncept európskeho rozmeru; - poskytnúť usmernenie možným kandidátom. Komisia preto pripraví príslušnú dokumentáciu vrátane podrobností týkajúcich sa predloženia návrhov a s nimi súvisiacich úradných správ. Tento materiál bude čo najskôr prístupný na internete, počnúc rokom 2006. Komisia bude tiež presadzovať poskytovanie informácií a výmenu skúseností medzi jednotlivými mestami kultúry. 4. ZDROJE – TRVANIE A PLATNOSť ROZHODNUTIA 4. 1. Zdroje Tento návrh nemá žiadne priame finančné dôsledky. Finančnou stránkou projektu Európske hlavné mesto kultúry sa zaoberá program Kultúra 2000 a budúci program Kultúra 2007. V tomto štádiu by Komisia v návrhu na program Kultúra 2007 mohla pripustiť strojnásobenie príspevku Spoločenstva každému jednotlivému mestu kultúry v porovnaní so súčasným programom. 4.2 Uplatňovanie (prechodné obdobie) Tento návrh, ktorým sa nahrádza a zrušuje rozhodnutie 1419/1999, sa bude uplatňovať od roku 2007. Je v ňom zahrnuté aj prechodné obdobie medzi dvoma schémami s cieľom pokryť vymenovania na roky 2011 a 2012. 2005/0102 (COD) Návrh ROZHODNUTIA EURÓPSKEHO PARLAMENTU A RADY o činnosti Spoločenstva na podporu projektu Európske hlavné mesto kultúry na roky 2007 až 2019 EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 151[4], so zreteľom na návrh Komisie[5], so zreteľom na stanovisko Výboru regiónov[6], konajúc v súlade s postupom stanoveným v článku 251 zmluvy[7], keďže: (1) Rozhodnutie Európskeho parlamentu a Rady 1419/1999/ES[8] vytvorilo činnosť Spoločenstva na podporu projektu Európske hlavné mesto kultúry na roky 2007 až 2019. (2) Štúdia, ktorá bola vypracovaná s cieľom určiť výsledky dosiahnuté v rámci projektu Európske hlavné mesto kultúry do roku 2004, ukázala, že projekt má pozitívny dosah, pokiaľ ide o mediálnu odozvu, rozvoj kultúry a turizmu a fakt, že obyvatelia mesta si uvedomujú dôležitosť, ktorá bola ich mestu pripísaná. Táto činnosť však napriek tomu potrebuje zlepšenie. (3) Zainteresované strany projektu zdôraznili problémy, ktoré existujú vo výberovom konaní stanovenom v rozhodnutí 1419/1999/ES a navrhli monitorovanie návrhov, najmä s cieľom posilniť európsky rozmer projektu. (4) Dôležitosť a vplyv projektu Európske hlavné mesto kultúry vyžaduje vytvorenie zmiešaného výberového konania, do ktorého bude zapojená vnútroštátna a európska úroveň a zavedenie silného monitorovacieho prvku. (5) Prípravná fáza projektu je veľmi dôležitá z hľadiska jeho úspešnosti v súlade s cieľmi činnosti. (6) Monitorovacia fáza, po vymenovaní mesta, je potrebná, aby sa zaručila európska pridaná hodnota činnosti. (7) Kvalitu programu, pokiaľ ide o ciele a kritériá činnosti a najmä o európsku pridanú hodnotu, je potrebné oceniť udelením ceny. (8) Postup vymenovania, stanovený v rozhodnutí, potrebuje na implementáciu šesť rokov; dĺžku tohto obdobia nie je možné zaručiť na roky 2011 a 2012 za predpokladu, že toto rozhodnutie nadobudne účinnosť v roku 2007. Na tieto roky je postup vymenovania stanovený v rozhodnutí 1419/1999/ES, zmenenom a doplnenom rozhodnutím 649/2005/ES. (9) V záujme jasnosti by rozhodnutie 1419/1999/ES malo byť nahradené týmto rozhodnutím. ROZHODLI TAKTO: Článok 1 Predmet Týmto sa ustanovuje činnosť Spoločenstva, pomenovaná „Európske hlavné mesto kultúry”, s cieľom zdôrazniť bohatstvo a rôznorodosť európskych kultúr a ich spoločné prvky, ako aj presadzovať vzájomné spoznávanie sa európskych občanov. Článok 2 Prístup k činnosti 1. Na vymenovanie za Európske hlavné mesto kultúry na jeden rok sú oprávnené mestá v členských štátoch v poradí uvedenom v zozname v prílohe. 2. Vymenovanie sa uplatňuje na jedno mesto z každého členského štátu v zozname uvedenom v odseku 1. Chronologické poradie, ktoré je stanovené v zozname, sa môže zmeniť po vzájomnej dohode príslušných členských štátov. Článok 3 Prihlášky 1. Každá prihláška obsahuje kultúrny program európskeho rozmeru, ktorý vychádza najmä z kultúrnej spolupráce v súlade s cieľmi a činnosťou, stanovenými v článku 151 zmluvy. 2. Kultúrny program je vytvorený osobitne pre rok Európskeho hlavného mesta kultúry a zdôrazňuje európsku pridanú hodnotu v súlade s kritériami stanovenými v odseku 3. 3. Kultúrny program spĺňa tieto kritériá rozdelené do dvoch kategórií nazvaných „Európsky rozmer” a „Mesto a občania”: Pokiaľ ide o „Európsky rozmer”, program: (a) uľahčuje spoluprácu medzi kultúrnymi subjektmi, umelcami a mestami z iných členských štátov v akomkoľvek sektore kultúry, (b) zdôrazňuje bohatstvo kultúrnej rôznorodosti v Európe, (c) vyzdvihuje spoločné prvky európskych kultúr. Pokiaľ ide o „Mesto a občania”, program: (a) zvyšuje záujem občanov žijúcich v meste a jeho okolí, ako aj občanov zo zahraničia, (b) je trvalo udržateľný a je neoddeliteľnou súčasťou dlhodobého kultúrneho rozvoja mesta. 4. Program trvá jeden rok. V riadne opodstatnených prípadoch sa môžu mestá rozhodnúť pre kratšie obdobie. Mestá vymenované v jednom roku si programy prepoja. Mestá sa môžu rozhodnúť, či do svojho programu hodlajú začleniť aj región, ktorý ich obklopuje. Článok 4 Predloženie prihlášok 1. Každý príslušný členský štát uverejní výzvu na predkladanie prihlášok najneskôr šesť rokov pred začiatkom konkrétneho podujatia. Vo výzvach na predkladanie prihlášok, ktoré sú určené mestám uchádzajúcim sa o titul, sú uvedené kritériá stanovené v článku 3 tohto rozhodnutia a na internetovej stránke Komisie. Uzávierka predkladania návrhov v rámci každej z týchto výziev na predkladanie prihlášok je naplánovaná na maximálne desať mesiacov po uverejnení výzvy. Návrhy predložené v rámci týchto výziev predstavia osnovu programov, ktoré kandidátske mestá plánujú uskutočniť v danom roku. 2. Príslušné členské štáty informujú Komisiu o návrhoch. Článok 5 Výberová komisia 1. Týmto sa ustanovuje výberová komisia, ktorej úlohou je hodnotiť návrhy kandidátskych miest a odporučiť návrh na jedno mesto z príslušného členského štátu. 2. Výberová komisia pozostáva z trinástich členov. Členov menuje Európsky parlament, Rada, Komisia a Výbor regiónov a členský štát príslušný na každý rok. Komisia určí predsedu spomedzi osôb vymenovaných Európskym parlamentom, Radou, Komisiou a Výborom regiónov. 3. Dvoch členov výberovej komisie menuje Európsky parlament, dvoch Komisia a jedného člena Výbor regiónov. Členovia výberovej komisie sú nezávislí odborníci, ktorí nie sú v konflikte záujmov a majú dostatočné skúsenosti a znalosti v oblasti kultúry, kultúrneho rozvoja miest alebo organizácie projektu Európske mesto kultúry. Menovaní sú na tri roky. Odchylne od prvého pododseku vymenuje v prvý rok platnosti tohto rozhodnutia Komisia dvoch odborníkov na jeden rok, Európsky parlament dvoch odborníkov na dva roky, Rada dvoch odborníkov na tri roky a Výbor regiónov jedného odborníka na tri roky. 4. Každý príslušný členský štát vymenuje po dohode s Komisiou za členov šesť osôb, ktoré sú nezávislé od miest prihlásených v rámci výzvy na predkladanie prihlášok. Členovia výberovej komisie sú nezávislí odborníci, ktorí nie sú v konflikte záujmov a majú dostatočné skúsenosti a znalosti v oblasti kultúry a rozvoja miest. Článok 6 Predvýber 1. Najneskôr päť rokov pred začatím podujatia zvolá každý príslušný členský štát danú výberovú komisiu v súlade s ustanovením článku 5. 2. Každá výberová komisia hodnotí návrhy miest, ktoré sa prihlásili v rámci každej výzvy na predloženie prihlášok, a hodnotí ich návrhy podľa kritérií stanovených v článku 3. Zhodne sa na užšom výbere z kandidátov, o ktorých bude ďalej uvažovať a vydá správu o návrhoch kandidátskych miest a odporúčania pre mestá z užšieho výberu. Správu predloží príslušným členským štátom a Komisii. Článok 7 Konečný výber 1. Mestá v užšom výbere skompletizujú svoje návrhy a postúpia kompletné prihlášky príslušným členským štátom, ktoré ich potom predložia Komisii. 2. Deväť mesiacov po prvom stretnutí výberovej komisie zvolá každý príslušný členský štát danú výberovú komisiu na účely konečného výberu. Výberová komisia zhodnotí zmenené a doplnené programy miest v užšom výbere podľa kritérií stanovených pre túto činnosť a odporúčaní vydaných komisiou počas predvýberového stretnutia. Výberová komisia vydá správu o programoch kandidátov v užšom výbere spolu s odporúčaním na vymenovanie jedného mesta, ktoré sa stane Európskym hlavným mestom kultúry. Správa obsahuje tiež odporúčania pre vybrané mesto, týkajúce sa pokroku a rozvoja, ktoré má dosiahnuť do daného roku v prípade, že ho Rada vymenuje za Európske hlavné mesto kultúry. Výberová komisia predloží správu príslušným členským štátom a Komisii. Uverejní ju na internetovej stránke Komisie. Článok 8 Vymenovanie 1. Každý príslušný členský štát navrhne jedno mesto, ktoré by sa malo stať Európskym hlavným mestom kultúry, a oznámi to Európskemu parlamentu, Rade, Komisii a Výboru regiónov najneskôr štyri roky pred začatím podujatia. Návrh musí byť doplnený odôvodnením rozhodnutia, založenom na správach výberovej komisie. V návrhu sa zohľadňujú odporúčania vydané výberovou komisiou. 2. Európsky parlament môže Komisii najneskôr do dvoch mesiacov po doručení návrhu príslušných členských štátov postúpiť stanovisko. Rada konajúca na základe odporúčania Komisie, vypracovaného so zreteľom na stanovisko Európskeho parlamentu, a odôvodnenia založeného na správach výberových komisií, oficiálne vymenuje príslušné mestá za Európske hlavné mestá kultúry na rok, na ktorý boli navrhnuté. Článok 9 Priebežné monitorovanie 1. Najneskôr 27 mesiacov pred začiatkom podujatia predložia vymenované hlavné mestá kultúry Komisii priebežnú správu o pokroku a o štádiu príprav programu podujatia. Komisia zabezpečí nezávislé hodnotenie tejto správy. 2. Najneskôr 24 mesiacov pred začatím podujatia zvolá Komisia sedem odborníkov navrhnutých Európskym parlamentom, Radou, Komisiou a orgánmi zodpovednými za implementáciu programov miest vymenovaných za Európske hlavné mestá kultúry. Od tohto štádia tvoria títo odborníci „monitorovaciu komisiu”. Monitorovacia komisia sa stretne s cieľom zhodnotiť prípravu podujatia, najmä pokiaľ ide o európsku pridanú hodnotu programov. Monitorovacia komisia vydá priebežnú monitorovaciu správu o stave príprav na podujatie a o úlohách, ktoré je potrebné splniť v súlade s cieľmi a kritériami činnosti a odporúčaniami stanovenými v správach výberových komisií, uvedených v článku 7 ods. 2. Priebežná monitorovacia správa sa predkladá Komisii a mestám a príslušným členským štátom najneskôr mesiac po stretnutí týkajúcom sa priebežného monitorovania. Uverejní sa na internetovej stránke Komisie. Článok 10 Konečné monitorovanie 1. Najneskôr deväť mesiacov pred začiatkom podujatia predložia navrhnuté hlavné mestá kultúry Komisii záverečnú správu o pokroku a o štádiu príprav programu podujatia. Komisia zabezpečí nezávislé hodnotenie tejto správy. 2. Najneskôr šesť mesiacov pred začiatkom podujatia zvolá Komisia stretnutie monitorovacej komisie s orgánmi zodpovednými za implementáciu programov miest, ktoré boli vymenované za Európske hlavné mestá kultúry, s cieľom zhodnotiť prípravu podujatia, najmä pokiaľ ide o európsku pridanú hodnotu programu. Monitorovacia komisia vydá konečnú monitorovaciu správu o stave príprav na podujatie a úlohách, ktoré je potrebné splniť v súlade s cieľmi a kritériami činnosti a odporúčaniami stanovenými v správach výberových komisií, uvedených v treťom pododseku ods. 2 článku 7 a vo štvrtom pododseku ods. 2 článku 9. Konečná monitorovacia správa sa predkladá Komisii, mestám a príslušným členským štátom najneskôr mesiac po stretnutí týkajúcom sa konečného monitorovania. Uverejní sa na internetovej stránke Komisie. Článok 11 Cena Na základe správy uvedenej v druhom pododseku ods. 2 článku 10 môže Komisia udeliť každému vymenovanému mestu cenu za predpokladu, že jeho program splnil kritériá činnosti a odporúčaní vydaných komisiami počas výberu a monitorovania v súlade s ustanoveniami článkov 9 a 10. Cenou by sa mala ohodnotiť kvalita programu v súlade s cieľmi programu, stanovenými v článku 3. Článok 12 Hodnotenie Komisia každý rok zabezpečí vonkajšie a nezávislé hodnotenie výsledkov projektu Európske hlavné mesto kultúry uplynulého roku v súlade s cieľmi a kritériami činnosti, stanovenými v tomto rozhodnutí. Správu predloží Komisii, Európskemu parlamentu, Rade a Výboru regiónov. Článok 13 Zrušenie Týmto sa zrušuje rozhodnutie 1419/1999/ES, zmenené a doplnené rozhodnutím 649/2005/ES. Článok 14 Prechodné ustanovenia 1. Monitorovací postup stanovený v článkoch 9 a 10 tohto rozhodnutia sa vzťahuje na mestá vymenované za Európske hlavné mestá kultúry na rok 2010 na základe rozhodnutia 1419/1999/ES, zmeneného a doplneného rozhodnutím 649/2005/ES. Komisia môže vymenovaným mestám udeliť cenu na základe článku 11 tohto rozhodnutia. 2. Odchylne od článku 4 až 8 sa návrhy Európskych hlavných miest kultúry na roky 2011 a 2012 riadia týmto rozhodovacím postupom: 1) Mestá v členských štátoch sú vymenované za Európske hlavné mestá kultúry postupne v súlade so zoznamom v prílohe. 2) Každý členský štát postupne navrhne jedno alebo viac miest Európskemu parlamentu, Rade, Komisii a Výboru regiónov. 3) Tento návrh sa predkladá najmenej štyri roky pred začiatkom príslušného podujatia a môže byť doplnený odporúčaním od príslušného členského štátu. 4) Komisia každý rok vytvorí výberovú komisiu, ktorá vydá správu o návrhu alebo návrhoch posúdených na základe cieľov a charakteristík tejto činnosti. 5) Výberovú komisiu tvorí sedem popredných nezávislých osobností, ktoré sú odborníkmi v oblasti kultúry, z ktorých dvoch menuje Európsky parlament, dvoch Rada, dvoch Komisia a jedného Výbor regiónov. 6) Výberová komisia predkladá správu Komisii, Európskemu parlamentu a Rade. 7) Európsky parlament môže Komisii poskytnúť stanovisko týkajúce sa návrhu alebo návrhov najneskôr do troch mesiacov po predložení správy. 8) Rada konajúca na základe odporúčania Komisie, vypracovaného so zreteľom na stanovisko Európskeho parlamentu a správu výberovej komisie, oficiálne vymenuje príslušné mesto za Európske hlavné mesto kultúry na rok, na ktorý bolo navrhnuté. 9) Návrh obsahuje kultúrny program vychádzajúci z kritérií stanovených v článku 3. Článok 15 Nadobudnutie účinnosti Toto rozhodnutie sa uplatňuje od 1. januára 2007. Miesto a dátum Za Európsky parlament Za Radu predseda predseda PRÍLOHA Poradie, v ktorom sú členské štáty oprávnené navrhnúť „Európske hlavné mesto kultúry” 2007 | Luxembursko | 2008 | Spojené kráľovstvo | 2009 | Rakúsko | Lotyšsko | 2010 | Nemecko | Maďarsko | 2011 | Fínsko | Estónsko | 2012 | Portugalsko | Slovinsko | 2013 | Francúzsko | Slovensko | 2014 | Švédsko | Lotyšsko | 2015 | Belgicko | Česká republika | 2016 | Španielsko | Poľsko | 2017 | Dánsko | Cyprus | 2018 | Holandsko | Malta | 2019 | Taliansko | [1] Rozhodnutie Európskeho parlamentu a Rady 1419/1999/ES z 25. mája 1999 (Ú.v. ES L166, 1.7.1999). http://www.europa.eu.int/eur-lex/pri/en/oj/dat/1999/l_166/l_16619990701en00010005.pdf. [2] Začínajúc Írskom v roku 2005, po ktorom nasleduje v roku 2006 Grécko. [3] Štúdia o Európskych mestách a hlavných mestách kultúry a Európskych mesiacoch kultúry (1995-2004) (Palmer-Rae Associates August 2004) http://www.europa.eu.int/comm/culture/eac/sources_info/studies/capitals_en.html [4] Ú. v. ES C 325, 24.12.2002, s. 99. [5] Ú. v. [6] Ú. v. [7] Ú. v. ES C 325, 24.12.2002, s.133. [8] Ú. v. ES L 166, 1.7.1999, s. 1. Rozhodnutie zmenené a doplnené rozhodnutím 649/2005/ES (Ú. v. ES L 117, 4.5.2005, s.20).